**Trods corona: Idrætsforeninger i Københavns Kommune går frem i 2021**

**Idrætsforeningerne under DIF og DGI i Københavns Kommune går frem med 7.266 medlemmer i kalenderåret 2021. Også på landsplan går foreningerne frem i medlemstal, men der er stadig lang vej til niveauet før pandemien.**

Corona-restriktionerne for idræts- og foreningslivet varede længere og var mere omfattende i 2021 end i 2020. Alligevel viser 2021-medlemstallene for Danmarks Idrætsforbund (DIF) og DGI en fremgang på 12.101 medlemmer. Dermed har idrætsforeninger under DIF og DGI nu 2.228.776 medlemmer tilsammen.

Også i Københavns Kommune er det lykkedes at komme igennem corona-året med en fremgang på 7.266 medlemmer, så der nu er 179.353 medlemmer i kommunens 963 idrætsforeninger under DIF og DGI.

I Københavns Kommune har der især været flot medlemsvækst i tennis-, fodbold- og basketballklubber, som samlet set står for 4.090 nye foreningsmedlemmer.

I Københavns Kommune har DIF og DGI et flerårigt, strategisk samarbejde med Københavns Kommune om at fremme børn og unges muligheder for at blive en del af et foreningsfællesskab. Der er i forlængelse af denne partnerskabsaftale bred enighed om at fokusere på pige-målgrupper, som generelt er underrepræsenteret i foreningsidrætten i København. I forlængelse af samarbejdet er det derfor positivt, at der også er en medlemsvækst at spore blandt piger i alderen 0 - 18 år, som der i 2021 er blevet 556 flere af i de københavnske idrætsforeninger under DIF og DGI.

”Det er godt, at flere københavnere igen er begyndt at dyrke idræt. Et aktivt liv giver sundhed og trivsel. Covid har været en svær og ensom tid for mange børn og unge. Så det er virkelig dejligt at se, at flere børn og unge er begyndt at dyrke idræt og nyder godt af de fællesskaber, foreningslivet tilbyder. Det viser, at det samarbejde, vi har haft med DIF og DGI om børn og unge, har gjort en forskel,” siger kultur- og fritidsborgmester, Mia Nyegaard (B).

**Glæde over udviklingen**Efter en årrække med fremgang og historiske 2,3 millioner medlemmer i 2019, mistede DIF og DGI knap 90.000 medlemmer på landsplan i corona-året 2020. Nu er lidt af det tabte hentet ind igen, og den opadgående medlemskurve glæder DIF, som sender kredit til de frivillige.

”Først og fremmest glæder vi os over, at frafald er vendt til fremgang trods endnu et år med corona. Der er stadig tabt terræn at genvinde i forhold til 2019-tallene, men vi er på rette vej. Her må vi igen sende en stor tak til de mange frivillige, som har gjort en stor forskel og et fantastisk arbejde ude i landets foreninger i et svært år for idrætten,” siger DIF-formand Hans Natorp.

Den holdning deler DGI, og endnu flere medlemmer skal bydes indenfor i fremtiden.

”I København har vi en stor og fokuseret satsning på at udvikle foreningsidrætten, der meget målrettet går efter at rumme endnu flere foreningsmedlemmer. Helt konkret har vi en fælles målsætning om at få 10.000 flere børn og unge ind i idrætsforeningerne. Det er opløftende at se, at vores samarbejde med både idrætsforeningerne, kommunen og DIF har givet pote i 2021,” siger DGI Storkøbenhavns bestyrelsesformand Peder Nedergaard.

DIF og DGI kvitterer samtidig for, at kommunerne har understøttet foreningslivet økonomisk og ydet andre former for hjælp.

**Visionsarbejdet fortsætter**Siden 2015 har DIF og DGI arbejdet sammen om Bevæg dig for livet-visionen med støtte fra Nordea-fonden og TrygFonden. Formålet er at gøre Danmark til verdens mest aktive nation, og i den forbindelse er der udviklet en lang række tilpassede idrætstilbud til foreninger og indgået samarbejder med 25 såkaldte visionskommuner, så endnu flere danskere bliver fysisk aktive.   
  
Samarbejdet med kommuner, idrætsforeninger og andre partnere fortsætter, og med udsigten til at COVID-19 bliver en mindre faktor i de kommende år, forventer DIF og DGI en stigning i fremtidens medlemstal.

**Fakta om medlemstal**Det samlede medlemstal for DGI og DIF på 2.228.776 unikke medlemmer er renset for, at flere idrætsforeninger/klubber er medlem af begge organisationer. Tallet er for kalenderåret 2021 og et medlem tæller med i statistikken, når der er tale om et medlemskab i mindst tre måneder af året.

Du kan dykke dybere ned i tallene for de to organisationer på henholdsvis:

[www.dif.dk/medlemstal](http://www.dif.dk/medlemstal) og [www.dgi.dk/medlemstal](http://www.dgi.dk/medlemstal)

**Om Bevæg dig for livet**  
Danmark skal være verdens mest idrætsaktive nation. En ambitiøs vision, som DGI og DIF arbejder for at indfri med støtte fra TrygFonden og Nordea-fonden. Bevæg dig for livet er den største partnerskabsaftale i dansk idræts historie og har på nuværende tidspunkt indgået forpligtende aftaler med 25 såkaldte visionskommuner. Udover kampagner, som skal give danskerne et ’kærligt puf’, tilbyder Bevæg dig for livet rådgivning og anbefalinger, events som Royal Run og en længere række tilpassede koncepter inden for diverse idræts- og motionsaktiviteter.

**Kontakt for yderligere kommentarer og informationer**

**Politiske kommentarer:**

Peder Nedergaard, bestyrelsesformand for DGI Storkøbenhavn: 4255 7550

Mia Nyegaard, Kultur- og Fritidsborgmester (via pressekontakt): 2344 8363

Hans Natorp, formand i DIF: 3144 4015

**For spørgsmål til tal:**

Kasper Lund Kirkegaard, teamleder for Politik og Analyse i DGI Storkøbenhavn: 2974 4982  
Lau Tofft-Jørgensen, analytiker i DIF Analyse: 2331 0220